《饮酒篇》
清代·牛焘

饮酒非嗜酒，处世怕常醒。饮酒不期醉，玉山偶自倾。

君看大块内，有生尽劳形。富贵难幸致，崎岖走玉京。

天予我至性，忮求两无争。有俸不嫌薄，有毡不厌青。

晚年唯好静，知足梦常清。曲生朝夕至，从事六到庭。

相对拥图书，今古事闲评。有时斗石尽，有时杯自停。

颓然天地庐，何者系我情。朗吟齐物论，渊渊金石鸣。

松风常到耳，援琴月下横。哦诗拙雕镂，但求抒性灵。

吁嗟乎，白伦既放狂，太白乃好名。柴桑颇知趣，耐贫躬自耕。

古人不可学，慕之徒虚声。孰与我终古，泊然无拒迎。

山花邀对酌，竟付乌有生。况求素心侣，惟共白鸥盟。

作者简介：牛焘（1794～1861）字涵万，丽江人，拔贡生，历任镇沅、安宁、邓川、罗平教官，有《寄秋轩稿》，家饶于赀而标寄萧然，蓄一雷氏琴，自谱新曲被之弦轸，同时马之龙能吹铁笛，郡中有“牛琴马笛”之目。咸、同之乱，焘避之山洞中，抱琴而死。剑川赵藩辑其诗七十余首刊入《丽郡诗征》中。